Polisiehelikopter stort neer in KZNFoto: Verskaf ŉ Helikopter verbonde aan die lugvleuel van die polisie in Durban het Maandagoggend naby Cathedral Peak in die sentrale Drakensberg-gebied neergestort. Kapt. Nqobile Gwala, woordvoerder van die polisie, het die voorval aan Maroela Media bevestig. Sy het gesê geen sterftes is aangemeld nie en die insittendes het slegs geringe beserings opgedoen. Die oorsaak van die ongeluk is nog nie bekend nie. Robert McKenzie, woordvoerder van die KwaZulu-Natalse nooddienste, het gesê die ongeluk het gebeur toe die helikopter tydens ŉ noodlanding “omgerol” en geval het. Die helikopter was glo besig met ŉ polisieoperasie toe die voorval gebeur het.